Id-distribuzzjoni tas-siġġijiet fil-Parlament tinbidel wara l-ħruġ tar-Renju Unit mill-UE. Ara ċ-ċifri fl-infografika tagħna. Mill-1 ta' Frar, il-Parlament Ewropew għandu 705 siġġu meta mqabbel mas-751 (il-massimu permess mit-trattati tal-UE) qabel il-ħruġ tar-Renju Unit mill-UE fil-31 ta' Jannar 2020. 27 mit-73 siġġu tar-Renju Unit tqassmu mill-ġdid lil pajjiżi oħra, filwaqt li s-46 siġġu li jifdal se jinżammu f'riżerva għal tkabbir futur potenzjali. F'konformità mal-att elettorali tal-1976, l-Istati Membri jridu jinnotifikaw l-ismijiet tal-MEPs il-ġodda li jieħdu s-siġġijiet tagħhom lill-Parlament Ewropew qabel ma l-mandat tagħhom ikun jista' jibda' uffiċjalment. Tqassim ta' siġġijiet: l-ebda telliefa It-tqassim mill-ġdid tas-siġġijiet jiżgura li l-ebda pajjiż tal-UE ma jitlef is-siġġu tiegħu, filwaqt li xi wħud minnhom kisbu minn siġġu wieħed sa ħames siġġijiet biex jirrimedja s-sottorappreżentanza b'segwitu għal bidliet demografiċi. Din tqis il-popolazzjoni tal-Istati Membri u ssegwi l-prinċipju ta' proporzjonalità digressiva. Dan ifisser li l-pajjiżi li huma iżgħar f'termini ta' popolazzjoni għandhom inqas MEPs minn pajjiżi akbar. Fl-istess ħin, il-Membri tal-PE minn pajjiżi akbar jirrappreżentaw aktar nies minn Membri minn pajjiżi iżgħar. B'dan il-mod, il-membri minn pajjiżi iżgħar għandhom preżenza relattivament aktar b'saħħitha fil-Parlament. Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF